Candhi Sambisari inggih punika salah satunggalipun candhi tilaran mangsa kajayaanipun agami Hindhu ing Pulo Jawa ingkang miturut administrasinipun wonten ing wewengkon Dusun Sambisari Kalurahan Purwomartani Kacamatan Kalasan Kabupatèn Sléman, Provinsi Daerah Istimewa Yogyakarta (DIY). Candhi punika kalebet candhi aliran Syiwaistis ingkang dipunyasa ing abad X déning Wangsa Syailendra. Candhi Sambisari nembé dipunpangggihi ing taun 1966 déning tiyang tani ingkang namanipun Karyoniangun ingkang nembé macul sabinipun.